Document ID: 32005R1403

ΚΑΝΟΝΙΣΜΌΣ (ΕΚ) αριθ. 1403/2005 ΤΗΣ ΕΠΙΤΡΟΠΉΣ
της 26ης Αυγούστου 2005
σχετικά με τον καθορισμό των ποσοτήτων και των ατομικών ανωτάτων ορίων για την έκδοση πιστοποιητικών σχετικά με την πρόσθετη ποσότητα για τις εισαγωγές μπανανών στα νέα κράτη μέλη για το τέταρτο τρίμηνο του 2005
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1892/2004 της Επιτροπής (2) θέσπισε τα μεταβατικά μέτρα που ήταν αναγκαία για να διευκολυνθεί η μετάβαση από τις ρυθμίσεις που ίσχυαν στα νέα κράτη μέλη πριν από την προσχώρησή τους στην Ευρωπαϊκή Ένωση προς τις σχετικές με τις εισαγωγές ρυθμίσεις που ισχύουν στο πλαίσιο της κοινής οργάνωσης των αγορών στον τομέα της μπανάνας για το έτος 2005. Για να εξασφαλιστεί ο εφοδιασμός της αγοράς, ιδίως στα νέα κράτη μέλη, ο εν λόγω κανονισμός καθόρισε πρόσθετη ποσότητα σε μεταβατική βάση για την έκδοση πιστοποιητικών εισαγωγής. Η διαχείριση της εν λόγω πρόσθετης ποσότητας πρέπει να γίνει με χρήση των μηχανισμών και των μέσων που θεσπίστηκαν με τον κανονισμό (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα (3).
(2)
Οι διαθέσιμες ποσότητες για εισαγωγή στο πλαίσιο της πρόσθετης ποσότητας για το τέταρτο τρίμηνο του 2005 πρέπει να καθοριστεί λαμβάνοντας υπόψη, αφενός, τον όγκο της πρόσθετης ποσότητας για το 2005 που προβλέπεται στο άρθρα 3 και 4 του κανονισμού (ΕΟΚ) αριθ. 1892/2004 και, αφετέρου, τα πιστοποιητικά εισαγωγής που έχουν εκδοθεί για τα τρία πρώτα τρίμηνα του 2005.
(3)
Δεδομένου ότι ο παρών κανονισμός πρέπει να αρχίσει να ισχύει πριν από την έναρξη της περιόδου υποβολής των αιτήσεων πιστοποιητικών για το τέταρτο τρίμηνο του 2005, πρέπει να προβλεφθούν διατάξεις για την άμεση εφαρμογή του παρόντος κανονισμού.
(4)
Ο παρών κανονισμός πρέπει να εφαρμοστεί για τους εμπορευομένους που είναι εγκατεστημένοι στην Κοινότητα και καταχωρίζονται σύμφωνα με τα άρθρα 5 και 6 του κανονισμού (ΕΚ) αριθ. 1892/2004.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για το τέταρτο τρίμηνο του 2005, οι διαθέσιμες ποσότητες για εισαγωγή στο πλαίσιο της πρόσθετης ποσότητας που προβλέπονται στο άρθρο 3 παράγραφος 1 του κανονισμού (ΕΚ) αριθ. 1892/2004 για εισαγωγή μπανανών είναι αυτές που ορίζονται στο παράρτημα.
2. Το τέταρτο τρίμηνο του 2005, οι αιτήσεις πιστοποιητικών εισαγωγής στο πλαίσιο της πρόσθετης ποσότητας:
α)
που υποβάλλονται από παραδοσιακό εμπορευόμενο δεν πρέπει να αφορούν ποσότητα που υπερβαίνει τη διαφορά μεταξύ της ποσότητας αναφοράς που καθορίζεται και κοινοποιείται σύμφωνα με το άρθρο 5 παράγραφος 5 του κανονισμού (ΕΚ) αριθ. 1892/2004 και του συνόλου των ποσοτήτων που καλύπτονται από τα πιστοποιητικά εισαγωγής που εκδόθηκαν για τα τρία πρώτα τρίμηνα του 2005·
β)
που υποβάλλονται από μη παραδοσιακό εμπορευόμενο δεν πρέπει να αφορούν ποσότητα που υπερβαίνει τη διαφορά μεταξύ της ετήσιας ποσότητας που καθορίζεται και κοινοποιείται στον εμπορευόμενο σύμφωνα με το άρθρο 6 παράγραφος 6 του κανονισμού (ΕΚ) αριθ. 1892/2004 και του συνόλου των ποσοτήτων που καλύπτονται από τα πιστοποιητικά εισαγωγής που εκδόθηκαν για τα τρία πρώτα τρίμηνα του 2005.
Για να γίνουν αποδεκτές οι αιτήσεις πιστοποιητικών εισαγωγής πρέπει να συνοδεύονται από αντίγραφο του (των) πιστοποιητικού(-ών) εισαγωγής που εκδόθηκε(-αν) για τον εμπορευόμενο για τα προηγούμενα τρία τρίμηνα του 2005.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Αυγούστου 2005.

Labels: 3
17
15